《二月晦游东屯拜少陵像》
宋代·陈邕

飞飞鸣枭啄金屋，孔雀饮泉牛抵触。
杜鹃喜免百巢嗔，鹪鹩强抵一枝足。
烛天光焰几许长，日眩东极升朝阳。
世人谩作诗老看，肩拍吕葛心羲皇。
玉珂金钥裁通籍，锦水铜梁俄浪迹。
两河磔裂甲欲洗，四壁呻吟饭无吃。
萍漂蓬转客夔门，栖迟瀼西复东屯。
群峰竦壁水萦带，有怪膴膴如周原。
纵横豺虎深稂莠，熊儿执耒骥子耨。
除芒落杵未流匙，问有长巡消抵否。
峡云巴月困冥搜，去醉洞庭湘浦秋。
溪山留得金石响，定应骑气时神游。
扪参历井甘飞辙，端为空花听鸟设。
簿书丛里制舟来，风雨声中与春别。
仰窥层阁俯平川，想见杜曲桑麻田。
更起鸣酬傥可待，一弹指顷三千年。

作者简介：陈邕，安和父，衡山（今属湖南）人。孝宗淳熙八年（一一八一）进士。光宗绍熙五年（一一九四）除秘书省正字。宁宗庆元二年（一一九六）进校书郎，添差通判江州。事见《南宋馆阁录》卷八、九。今录诗三首。